Mikko Rantanen

**Mikko Rantanen** (s. 29. lokakuuta 1996 Nousiainen) on suomalainen jääkiekkoilija, joka pelaa NHL-joukkue Dallas Starsissa. Rantanen on pelipaikaltaan oikea laitahyökkääjä, mutta on pelannut myös keskushyökkääjänä. Häntä on luonnehdittu pelitavaltaan voimahyökkääjäksi. Colorado Avalanche varasi hänet ensimmäisellä kierroksella koko NHL:n varaustilaisuuden kymmenentenä pelaajana kesällä . 

Keväällä 2022 Rantanen voitti Stanley Cupin Colorado Avalanchen varakapteenina. Hänet valittiin samana vuonna Suomessa vuoden jääkiekkoilijaksi. NHL-kauden 2022–2023 runkosarjassa Rantanen ylitti sekä 50 maalia että 100 tehopistettä ensimmäisenä suomalaispelaajana koko 2000-luvulla.

Rantanen voitti MM-kultaa kapteenina nuorten maajoukkueessa vuoden 2016 turnauksessa.

## Ura
### Seuraura
#### Uran alku TPS:ssä
Rantanen on Turun Palloseuran kasvatti. Hän oli kaudella 2011–2012 TPS:n paras pistemies ja saavutti myös eniten syöttöpisteitä C-nuorten SM-karsinnoissa tehopistein 6+11=17 ja toimi myös joukkueen kapteenina. Suurimman osan kaudestaan hän pelasi kuitenkin seuran B-nuorissa, jotka saavuttivat kauden päätteeksi SM-pronssia.

Kaudella 2012–2013 Rantanen pelasi ensimmäisen ottelunsa TPS:n SM-liigajoukkueessa. Hän pelasi harjoituskaudella kaksi European Trophy -ottelua ollessaan vain 15-vuotias. Ensimmäisen SM-liigaottelunsa Rantanen pelasi 16 vuoden ja runsaan kuukauden ikäisenä 1. joulukuuta 2012 vieraissa Oulun Kärppiä vastaan, jolloin hän sai jääaikaa 6.40 minuuttia. Rantasesta tuli TPS:n liigahistorian kaikkien aikojen nuorin pelaaja. Liigauransa avausmaalin hän teki seuraavassa SM-liigaottelussaan 18. joulukuuta 2012 vieraissa Helsingin IFK:ta vastaan. Tällöin Rantasesta tuli 16 vuoden, yhden kuukauden ja 19 päivän ikäisenä liigahistorian kaikkien aikojen kolmanneksi nuorin maalintekijä Aleksander Barkovin ja Aleksi Saarelan jälkeen. Hänet palkittiin ottelun *[[Ilta-Sanomat|Ilta-Sanomien]]* yhden tähden tähtipelaajana. Yhteensä Rantanen teki kauden aikana SM-liigassa 15 runkosarjaottelussa tehopisteet 2+1=3.

KHL-joukkue Neftehimik Nižnekamsk varasi Rantasen 59. pelaajana toukokuussa . Varsinaisella SM-liigan tulokaskaudellaan 2013–2014 hän teki 37 runkosarjaottelussa tehopisteet 5+4=9. Lokakuussa 2014 Rantanen teki TPS:n kanssa kaksivuotisen jatkosopimuksen kevääseen 2017 saakka. Syyskaudella 2014–2015 hän teki vain yhden maalin, mutta lopulta Rantanen teki kauden aikana yhdeksän maalia ja 28 tehopistettä. Hän kuului heikon kauden pelanneen TPS:n harvoihin valopilkkuihin ja oli kauden päätyttyä joukkueensa paras pistemies kesken kauden Ruotsiin siirtyneen Ryan Laschin jälkeen. Rantanen toimi loppukaudella nuoresta 18 vuoden iästään huolimatta jo TPS:n varakapteenina, kun muussa kapteenistossa oli loukkaantumisia. Hän vahvisti myös TPS:n A-nuoria kevään 2015 pudotuspeleissä, jotka päättyivät Suomen-mestaruuteen. Rantanen oli joukkueen paras pistemies ja syöttäjä tehopistein 6+8=14 ja hänen edellään pistepörssissä oli vain HPK:n Patrik Virta. Rantanen palkittiin pudotuspelien parhaana pelaajana Ville Peltonen -palkinnolla.

#### NHL-varaus ja tulokassopimus Colorado Avalancheen

Tammikuussa 2015 NHL:n kykyjenetsijäpalvelu listasi Rantasen Euroopassa pelaavista kenttäpelaajista toiseksi . Hänen edellään rankingissa oli vain ruotsalainen Oliver Kylington. Huhtikuussa Rantanen nousi rankingissa ensimmäiselle sijalle. Lopulta Colorado Avalanche varasi hänet ensimmäisellä kierroksella koko varaustilaisuuden kymmenentenä pelaajana. Rantanen oli myös varaustilaisuuden ensimmäinen Euroopan sarjoista varattu pelaaja. Hän teki jo saman kesän heinäkuussa kolmivuotisen tulokassopimuksen Avalanchen kanssa. 

Rantanen onnistui ottamaan syksyn 2015 harjoitusleirin päätteeksi pelipaikan Avalanchen NHL-kokoonpanosta ja pelasi ensimmäisen NHL-ottelunsa näin ollen runkosarjan 2015–2016 avauskierroksella 8. lokakuuta 2015 Minnesota Wildia vastaan. Rantanen sai ottelussa jääaikaa 7.24 minuuttia. Hän ehti pelata kuusi NHL-ottelua ilman tehopisteitä, kunnes Avalanche lähetti Rantasen farmijoukkue San Antonio Rampageen AHL:ään. 23. tammikuuta 2016 hän onnistui tekemään ammattilaisuransa ensimmäisen kypärätempun Bakersfield Condorsia vastaan. Rantasen toinen osuma jäi Rampagen 5–2-voittoon päättyneen ottelun ratkaisumaaliksi. Hän teki AHL:ssä tulokaskautensa aikana kaikkiaan 52 runkosarjaottelussa tehopisteet 24+36=60, joilla Rantanen voitti Rampagen sisäisen piste-, maali- ja syöttöpörssin. Hän voitti myös joukkueen sisäisen tehotilaston lukemalla +20. NHL:ssä Rantanen pelasi kauden aikana yhdeksän runkosarjaottelua ilman tehopisteitä. Hänet valittiin kauden aikana myös un. Rantanen jakoi AHL:n parhaalle tulokkaalle myönnettävän Red Garrett Memorial Awardin Providence Bruinsin Frank Vatranon kanssa. Hänet valittiin myös koko liigan toiseen tähdistökentälliseen sekä tulokkaiden tähdistökentälliseen.

#### Ura Colorado Avalanchen vakiokokoonpanossa

Kauden 2016–2017 Rantanen aloitti farmissa, sillä hän joutui kesken harjoituskauden sivuun nilkkavamman vuoksi. Neljän AHL-ottelun jälkeen Rantanen nostettiin takaisin Avalanchen NHL-vahvuuteen eikä hän palannut enää loppukaudella farmiin. Rantanen teki NHL-uransa ensimmäisen tehopisteen 5. marraskuuta 2016 Minnesota Wildia vastaan, jolloin hän syötti Gabriel Landeskogin tekemän ylivoimamaalin, joka jäi Avalanchen 1–0-voittoon päättyneen ottelun ratkaisumaaliksi. NHL-uransa avausmaalin Rantanen teki 11. marraskuuta 2016 ylivoimalla Winnipeg Jetsia vastaan. Hänet valittiin ottelun kolmostähdeksi. Rantanen teki NHL-uransa ensimmäisen kypärätempun 7. helmikuuta 2017 vieraissa Montréal Canadiensia vastaan. Hänen ensimmäinen osumansa jäi Avalanchen 0–4-voittoon päättyneen ottelun ratkaisumaaliksi. Rantasen kolmas osuma syntyi ylivoimalla. Hänet valittiin ottelun ykköstähdeksi. Kaikkiaan Rantasen varsinainen tulokaskausi NHL:ssä toi 75 runkosarjaottelussa tehopisteet 20+18=38, joilla hän oli Avalanchen paras maalintekijä ja jakoi sisäisen pistepörssin kolmannen sijan Tyson Barrien kanssa. Rantanen jakoi koko NHL:n tulokkaiden maalipörssin viidennen sijan Toronto Maple Leafsin Connor Brownin kanssa ja sijoittui tulokkaiden pistepörssissä kymmenenneksi.

Kausi 2017–2018 alkoi Rantasella alle odotusten ja hän teki kymmeneen ensimmäiseen otteluun vain tehopisteet 1+6=7 sekä keräsi teholukeman –8. Muun muassa *BSN Denver* -lehden toimittaja AJ Haefele arvosteli Rantasen alkukautta:

Rantasen kausi oli kokonaisuudessaan lopulta menestys, sillä hän yli kaksinkertaisti tulokaskautensa pistemäärän tehtyään runkosarjassa tehopisteet 29+55=84. Rantanen oli Avalanchen toiseksi paras pistemies Nathan MacKinnonin jälkeen. 22. helmikuuta 2018 Rantasesta tuli Los Angeles Kingsia vastaan tekemällään maalilla kaikkien aikojen neljäs 80 tehopisteeseen yhden kauden aikana yltänyt suomalaispelaaja. Samaan ovat yltäneet aiemmin vain Jari Kurri (10 kertaa), Teemu Selänne (9 kertaa) ja Olli Jokinen (2 kertaa). Rantanen voitti lopulta suomalaisten piste- ja syöttöpörssin. Pudotuspeleissä hän oli neljällä syöttöpisteellään Avalanchen paras syöttäjä Tyson Barrien kanssa.

Rantanen valittiin urallaan ensimmäistä kertaa San Josessa pelattavaan NHL All Stars -otteluun 26. tammikuuta 2019.

Syyskuussa 2019 Rantanen teki Avalanchen kanssa kuusivuotisen ja yhteensä 55,5 miljoonan dollarin arvoisen jatkosopimuksen.

Rantanen teki 5. huhtikuuta 2022 NHL-uransa 400. ottelussa myös uransa 400. tehopisteen. Kun Avalanche pelasi kauden päätteeksi Stanley Cupin loppuottelusarjaa, Rantasesta tuli seitsemällä syötötöpisteellään eniten maaliin johtaneita syöttöjä antanut pelaaja NHL:n historiassa, kun huomioon otetaan kolme ensimmäistä loppuottelusarjan ottelua. Kauden päätteeksi Colorado Avalanche voitti historiansa kolmannen Stanley Cupin, kun se kukisti loppuottelusarjan kuudennessa pelissä Tampa Bay Lightningin. Rantanen ja joukkueen toinen suomalaishyökkääjä Artturi Lehkonen pääsivät näin ollen mukaan harvalukuiseen Stanley Cup -suomalaisvoittajien joukkoon.

Kaudella 2022–2023 Rantasesta tuli kolmas suomalaispelaaja Jari Kurrin ja Teemu Selänteen jälkeen, joka on yltänyt yli 50 maaliin ja yli 100 tehopisteeseen yhden NHL-kauden aikana. Hän on ainut suomalaispelaaja, joka on kyennyt näihin suorituksiin 2000-luvun aikana. Selänne saavutti yli 50 maalia kolmesti, Kurri viidesti. Kurri saavutti yli 100 tehopistettä kuudesti, Selänne neljästi. Kaudella 2023–2024 Rantasesta tuli toinen suomalaispelaaja, joka on pystynyt kolmeen perättäiseen 50 syöttöpisteen kauteen. Jari Kurri saavutti yhdeksänä perättäisenä kautena yli 50 syöttöpistettä kausilla 1981–1990. Samalla kaudella Rantanen rikkoi myös 600 tehopisteen rajan. Hän teki sen suomalaispelaajista kolmanneksi nopeimmin, sillä vain Kurri ja Selänne ovat kyenneet siihen nopeammin. Maaliskuussa 2024 Rantanen ohitti kaikkien NHL:ssa pelanneiden suomalaisten maalipörssissä Saku Koivun nousten viidennelle sijalle.

#### Siirto Carolina Hurricanesiin ja sieltä Dallas Starsiin
25. tammikuuta 2025 Avalanche kauppasi Rantasen Carolina Hurricanesiin vaihdossa Martin Nečasiin, Jack Druryyn ja kahteen varausvuoroon. Vaihtokaupan kolmas osapuoli Chicago Blackhawks sai maksettavakseen puolet Rantasen vuosipalkasta vastineeksi Hurricanesin kolmannen kierroksen varausvuorosta. Kauppa tuli Rantaselle täytenä yllätyksenä ja sitä verrattiin Teemu Selänteen vuonna 1996 tapahtuneeseen siirtoon Winnipeg Jetsistä Anaheim Ducksiin. Kauppa oli merkittävä, sillä Rantasesta tuli NHL:n historian viides 100 pisteeseen kahtena edellisenä kautena yltänyt pelaaja, joka on kaupattu kesken kauden. Muut ovat Mark Recchi (Montreal Canadiensiin 1994–1995), Adam Oates (Boston Bruinsiin 1991–1992), Jimmy Carson (Detroit Red Wingsiin 1989–1990) ja Phil Esposito (New York Rangersiin 1975–1976).

Kaupan jälkeen Hurricanes tarjosi Rantaselle yli 100 miljoonan dollarin sopimusta, johon Rantanen ei kuitenkaan tarttunut. Kun sopimusta ei ollut syntynyt ennen siirtoikkunan takarajaa 7. maaliskuuta, Hurricanes kauppasi Rantasen Dallas Starsiin. Vaihdossa Hurricanes sai nuoren hyökkääjän Logan Stankovenin, kaksi ehdollista ensimmäisen kierroksen varausvuoroa ja kaksi kolmannen kierroksen varausvuoroa. Siirron jälkeen Rantanen teki Starsin kanssa kahdeksanvuotisen ja yhteensä 96 miljoonan dollarin arvoisen sopimuksen, jonka vuosittainen keskiansio oli 12 miljoonaa dollaria. Huhtikuun 2025 alussa hänestä tuli kaikkien aikojen seitsemäs suomalainen NHL-pelaaja, joka on antanut 700 maaliin johtanutta syöttöä. Hän saavutti merkkipaalun kolmanneksi nopeiten, Jari Kurrin ja Teemu Selänteen jälkeen.
Toukokuussa 2025 Rantanen teki Colorado Avalanchea vastaan pelatun pudotuspelisarjan seitsemännessä ottelussa tehopisteet 3+1. Rantasesta tuli NHL:n historian yhdeksäs pelaaja, joka on kyennyt tekemään vähintään kolme maalia pudotuspelisarjan seitsemännessä ottelussa, ja ensimmäinen, joka on tehnyt kolme maalia seitsemännen ottelun kolmannessa erässä. Ennätys oli sekin, että Rantanen teki kahdessa perättäisessä peleissä yhdessä erässä neljä tehopistettä. Sitäkään ei ole ennen tapahtunut NHL:n pudotuspeleissä. Seuraavassa pelissä Winnipeg Jetsiä vastaan Rantanen teki hattutempun, joten hänestä tuli NHL:n historian kolmas pelaaja, joka on kyennyt tekemään hattutempun kahdessa ottelussa perätysten. Edellinen vastaavaan yltänyt pelaaja oli Jari Kurri vuonna 1985 ja häntä ennen Doug Bentley vuonna 1944. Toinen hattutemppu syntyi myös yhden erän aikana. Näin ollen Rantasesta tuli ensimmäinen pelaaja NHL:n historiassa, joka on tehnyt pudotuspeleissä yli kymmenen tehopistettä peräkkäisissä otteluissa, nimittäin 12 tehopistettä.

### Maajoukkueura

Rantanen pelasi Ivan Hlinkan muistoturnauksessa vuonna 2013, jolloin hän oli Suomen paras pistemies tehopistein 3+4=7. Hänet palkittiin kauden 2013–2014 päätteeksi Suomen alle 18-vuotiaiden maajoukkueen parhaana pelaajana Mikko Koivu -palkinnolla. Rantanen pelasi myös World U-17 Hockey Challengessa vuonna 2013. Alle 18-vuotiaiden maailmanmestaruuskilpailuissa vuonna 2014 Rantanen oli Suomen paras maalintekijä kolmella osumallaan. Rantanen valittiin turnauksen Tanskaa vastaan pelatun avausottelun päätteeksi joukkueensa ottelun parhaaksi pelaajaksi. 

Rantanen pelasi myös alle 20-vuotiaiden maailmanmestaruuskilpailuissa vuosina 2015 ja 2016. Vuoden 2015 turnauksessa hän oli Suomen paras pistemies ja maalintekijä neljällä osumallaan. Rantanen palkittiin joukkueensa yhtenä kolmesta parhaasta pelaajasta. Hänet valittiin myös Slovakiaa vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2016 turnauksessa Rantanen johdatti Suomen kapteenina maailmanmestaruuteen. Hänet palkittiin Venäjää vastaan pelatun loppuottelun jälkeen Suomen ottelun parhaana pelaajana.

Rantanen on edustanut Suomea maailmanmestaruuskilpailuissa vuosina 2016, 2017, 2018 ja 2023. Rantanen oli ensimmäisen kerran ”Leijonien” kokoonpanossa vain 18-vuotiaana Klotenin Euro Hockey Challengessa 1. huhtikuuta 2015. MM-kilpailuissa 2016 hän oli mukana hopeaa saavuttaneessa joukkueessa. Hänen ensimmäinen A-maajoukkuemaalinsa syntyi vuoden 2017 MM-kilpailuissa Ranskan Pariisissa alkulohkon ottelussa 10. toukokuuta 2017 ylivoimalla Sloveniaa vastaan. Rantanen sai Suomen 5–2-voittoon päättyneessä ottelussa myös syöttöpisteen Sebastian Ahon tekemään voittomaaliin. MM-kilpailuissa 2023 Rantanen oli Suomen puolivälieriin jääneen joukkueen paras pistemies, mutta oli hyökkääjistä ainoa, joka ei tehnyt yhtään maalia. Kaksi vuotta myöhemmin hänet valittiin pelkistä NHL-pelaajista koostuneeseen  Suomen joukkueen varakapteeniksi. Hän teki turnauksessa yhden maalin, joka tuli Ruotsi-ottelussa hieman epäonnistuneella laukauksella. Suomen turnaus päättyi alkulohkoon, kun se hävisi Kanadalle 3–5. Milanon ja Cortinan olympialaisissa 2026 hän voitti pronssia.

Yhteensä hän on pelannut 43 A-maaottelua tehden 12 maalia ja 44 tehopistettä.

## Yksityiselämä
Mikko on sisaruskatraan keskimmäinen lapsi ja ainoa poika. Hänen vanhempansa ovat Hannu ja Hannamaija Rantanen. Hannamaija Rantanen on kilpaillut yleisurheilijana Suomen-mestaruustasolla Kalevan kisoissa, kunnes ura loppui nuorena loukkaantumisiin. Hänen sisarensa Laura ja Noora pelasivat monta vuotta salibandyä Turun Palloseuran F-Liiga-joukkueessa.

Helsingin käräjäoikeus tuomitsi Rantasen elokuun lopussa 2025 kymmeneen päiväsakkoon luvattomasta poissaolosta armeijasta. Sakkosumma oli Rantasen tuloilla 33 290 euroa, sekä 40 euron rikosuhrimaksu valtiolle. Rantanen jätti oikeudettomasti saapumatta palveluspaikkaansa Kaartin jääkärirykmenttiin 15. huhtikuuta 2024. Rantanen sai vapautuksen armeijasta terveydellisten syiden takia kesällä 2025.

Rantanen on saanut lempinimensä ”Hot Wheels” hänen kanssaan TPS:ssä pelanneilta joukkuetovereiltaan Derek Famularelta ja Jere Pullilta.

## Tilastot

## Huomautukset

## Lähteet
*Mikko Rantanen QuantHockey.com -sivustolla (suomeksi)
*
*
*

### Viitteet